Урысейпсо зэхьэзэхуэм хэтынущ
Налшык къалэм дэт «Легион» тренажёр пэшым мы махуэхэм щекIуэкIащ щIалэ, хъыджэбз цIыкIухэм мас-рестлингымкIэ я зэхьэзэхуэ. Мы гъэм илъэс етIуанэ хъуауэ ирагъэкIуэкI зэпеуэм хэтащ Къэбэрдей-Балъкъэрым и щIыналъэ псоми къикIа ныбжьыщIэхэр.
Спортсменхэм я нэхъыбэм ипэкIэ мас-рестлингымкIэ загъэсатэкъым. Ауэ я къарууфIагъымрэ зэпеуэм и хабзэхэмрэ я фIыгъэкIэ, дэтхэнэми абы хэтыну Iэмал игъуэтащ. Зэхьэрхуэрэгъухэр я хьэлъагъ елъытауэ гупитхуу гуэшауэ щытащ.
Зыхэта гупхэм пашэныгъэр щаубыдащ Схвитаридзе Тамерлан, Тхьэгъэлэдж Сэлим, Исмаилов Мурат, Къудей Асир, Куэтэншы Анзор сымэ. Хъыджэбз цIыкIухэм ящыщу пашэ хъуащ Магомедовэ Айнэ, Къэчкъар Алинэ, Тхьэгъэлэдж Данэ сымэ.
Зэхьэзэхуэм щытекIуахэр хэтынущ мас-рестлингымкIэ накъыгъэм Калугэ къалэм щекIуэкIыну урысейпсо зэпеуэм.
ЖЫЛАСЭ Замир.
